Helgi Árnason fær verðlaun fyrir ötult starf við eflingu skáklistarinnar Hólmarinn Helgi Árnason , skólastjóri Rimaskóla í Reykjavík , hlýtur Barnamenningarverðlaun Velferðarsjóðs barna árið 2013 fyrir ötult starf í þágu skáklistar sem hluta af skólastarfi . Verðlaununum fylgja ein milljón króna og skulu 500.000 renna til skákstarfsemi í Rimaskóla og 500.000 til Skákskóla Íslands . Alls hefur verið úthlutað 36 milljónum úr Velferðarsjóði barna á árinu 2013 en heildarúthlutun frá stofnun sjóðsins nemur um 750 milljónum króna . Helgi átti þátt í stofnun Skákakademíu Reykjavíkur og Skákskóla Íslands , sem halda námskeið fyrir börn sem hafa áhuga á skák . Með ötulu starfi sínu í þágu skáklistarinnar í Rimaskóla hefur hann sýnt fordæmi og átt stóran þátt í útbreiðslu þessa mikilvæga námsefnis , segir í fréttatilkynningu . Helgi hefur á síðustu árum staðið fyrir skákhátíð í sínum gamla heimabæ í Stykkishólmi í minningu föður síns , Árna Helgasonar .